《七月初一日淮浙大潮巨风亘古所无二首 其一》
元代·方回

等是耕王土，谁令住海滨。死沈凡几屋，生哭并无人。

可痛淮连浙，兼忧广及闽。鲸鲵容此物，蝼蚁视吾民。

浪祭推潮鬼，虚祈主地神。怀襄吾未见，七十五年身。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。